এসএসসি পরীক্ষার্থীদের সুবিধার্থে রবিবার খোলা থাকছে কোনা এক্সপ্রেসওয়ে, দ্বিতীয় হুগলি সেতু

ওয়েব ডেস্ক: ৯ বছর পর রাজ্যে স্কুল সার্ভিস কমিশনের পরীক্ষা। রবিবার, অর্থাৎ আগামিকাল ৭ সেপ্টেম্বর ও তার পরের সপ্তাহে, ১৪ সেপ্টেম্বর শিক্ষক নিয়োগের পরীক্ষা। এই মুহূর্তে দুর্নীতি অভিযোগের জর্জরিত এসএসসি। রবিবারের পরীক্ষা যাতে নির্বিঘ্নে সম্পন্ন হয়, সেই লক্ষ্যে শনিবার সমস্ত জেলাশাসকের সঙ্গে ভিডিও কনফারেন্সে বৈঠক সারলেন রাজ্যের মুখ‌্যসচিব মনোজ পন্থ। পাশাপাশি এসএসসি (SSC exam) পরীক্ষার্থীদের সুবিধার্থে রবিবার খোলা থাকছে কোনা এক্সপ্রেসওয়ে (Kona Expressway)।

রবিবার এসএসসির নবম-দশম শিক্ষক নিয়োগের পরীক্ষা রয়েছে। পরীক্ষার্থীদের সুবিধার্থে কোনা এক্সপ্রেসওয়ে এবং দ্বিতীয় হুগলি সেতু (বিদ্যাসাগর সেতু) খোলা রাখার কথা ভাবা হয়েছে। পরীক্ষাকেন্দ্রে পৌঁছোতে পরীক্ষার্থীদের যাতে কোনও রকম অসুবিধায় না পড়তে হয়, সে জন্য প্রশাসনের পক্ষ থেকে সব রকম ব্যবস্থাও নেওয়া হচ্ছে।

আরও পড়ুন: পুজোর আগেই পর্যটকদের জন্য সুখবর, খুলছে ডুয়ার্সের জঙ্গল

গত দুই রবিবার দ্বিতীয় হুগলি সেতুর কেবল মেরামতির কাজ করেছে হুগলি রিভার্স ব্রিজ কমিশনার্স। পাশাপাশি, সাঁতরাগাছি বাস টার্মিনাসের কাছে স্টিলের বিম বসানোর কাজ চলেছে জাতীয় সড়ক কর্তৃপক্ষের তত্ত্বাবধানে। কোনা এক্সপ্রেসওয়েতে ‘এলিভেটেড করিডর’-এর জন্য ওই বিম বসানোর কাজ চলছে। ভোর ৪টে থেকে রাত সা়ড়ে ৯টা পর্যন্ত সাড়ে ১৭ ঘণ্টা বন্ধ রাখা হচ্ছিল যান চলাচল। এ বার পরীক্ষার্থীদের সুবিধার কথা ভেবে হুগলি সেতু ও কোনা এক্সপ্রেসওয়ে সচল রাখার সিদ্ধান্ত নেওয়া হল।

অন্য খবর দেখুন